Sag anlagt den 6. september 2012 - Diputación Foral de Bizkaia mod Kommissionen
(Sag T-397/12)
Processprog: spansk
Parter
Sagsøger: Diputación Foral de Bizkaia (Spanien) (ved advokat I. Sáenz-Cortabarría Fernández)
Sagsøgt: Europa-Kommissionen
Sagsøgerens påstande
Artikel 2 i den anfægtede afgørelse erklæres ugyldig, for så vidt som den erklærer støtten i de kontrakter, der blev anmeldt den 15. juni 2009, ulovlig. Subsidiært for så vidt som støtten i de anmeldte jordaftaler erklæres ugyldig.
Artikel 5 og 6 i den anfægtede afgørelse erklæres ugyldig, for så vidt som Kommissionen har baseret sin undersøgelse af foreneligheden med traktaten i henhold til artikel 108, stk. 2, TEUF på den forudsætning, at det drejer sig om ulovlig statsstøtte.
Europa-Kommissionen tilpligtes at betale sagens omkostninger.
Søgsmålsgrunde og væsentligste argumenter
Den anfægtede afgørelse 2 erklærer to kontrakter - "om jord" og "om boliger" - indgået den 15. december 2006 mellem selskabet Bizkailur S.A. (offentlig virksomhed, 100% ejet af Diputación) på den ene side, og selskaberne Habidite Technologies Pais Vasco SA, Grupo Empresarial Afer SL og Grupo Habidite på den anden side, om opførelse af en Habidite-fabrik i Alonsotegui, henholdsvis forenelig og uforenelig med fællesmarkedet.
Til støtte for søgsmålet har sagsøgeren fremført fire anbringender.
Det første anbringende vedrører en retlig fejl, for så vidt som afgørelsen kvalificerer støtten i kontrakterne fra 2006 som ulovlig med henvisning til, at der på dette tidspunkt forelå en retligt bindende og ubetinget aftale for udbetaling af støtte til Habidite. Kommissionen tager ikke hensyn til de retlige konsekvenser af en fortolkning af kontrakterne i overensstemmelse med den nationale lovgivning, som regulerer dem (især artikel 1 258 i Código Civil).
Det andet subsidiære anbringende støttes på den i den anfægtede afgørelse begåede retlig fejl, for så vidt som den erklærer den støtte, der er indeholdt i kontrakten "om jord", ulovlig, i det omfang den ikke tager hensyn til, at den nævnte kontrakt udtrykkeligt bestemmer, at dens gennemførelse er betinget af, at lovgivningen overholdes ("såfremt lovligt muligt"), hvorved der ved en urigtig fortolkning og anvendelse er sket tilsidesættelse af bestemmelserne i artikel 108, stk. 3, TEUF, og artikel 1, litra f), i Rådets forordning (EF) nr. 659/1999 af 22. marts 1999 om fastlæggelse af regler for anvendelsen af EF-traktatens artikel 93 .
Det tredje anbringende vedrører tilsidesættelsen af artikel 6, stk. 1, i forordning nr. 659/1999 og det almindelige princip om god forvaltningsskik og særlig Diputacións rettigheder og processuelle garantier i sin egenskab af interesseret part i forbindelse med proceduren i artikel 108, stk. 2, TEUF, for så vidt som Diputacións tilstrækkelige deltagelse de facto uretmæssigt blev umuliggjort, besværliggjort eller begrænset i den af Kommissionen indledte administrative procedure, og Diputación blev forhindret i at fremsætte bemærkninger på hensigtsmæssig og effektiv måde om spørgsmålet om, at det under alle omstændigheder drejer sig om lovlig statsstøtte.
Det fjerde anbringende vedrører en manglende eller mangelfuld begrundelse, idet Kommissionen har gennemført den i artikel 108, stk. 2, TEUF omhandlede undersøgelse af foreneligheden med traktaten, på den forudsætning, at det drejer sig om ulovlig og ikke om anmeldt statsstøtte.
____________
1 - Europa-Kommissionens afgørelse af 276.2012 om statsstøtte nr. SA.28356 (C 37/2009) (ex N 226/2009), Habidite Alonsotegui [COM (2012) 4194 endelig].
2 - EFT L 83, s. 1.